Home By the C

Home By the C, opprinnelig John & D, er et kristenrock-band fra Stavanger som var aktivt i perioden 1989–1993. 

Bandet startet som John & D med medlemmene Sven Åke Bjerga, Thormod Idsøe, Oddvar Vik, Frode Larsen og Jim Jacobsen. Alle bandmedlemmene hadde bakgrunn fra lokale gospel-/kristenrockeband.

Etter flere konserter og gospelkvelder i distriktet skrev bandet i 1990 kontrakt med MTG Productions. De gjorde avtale med produsent Atle Bakken, som bodde og jobbet i Los Angeles, om en innspillingsperiode på én måned i januar 1991. Edmund Rosland erstattet Oddvar Vik på bass, før bandet – nå med navnet Home By the C – reiste til USA for å spille inn plate. 

Hovedinnspillingen ble gjort i Andraé Crouchs studio, der Crouch selv tilbragte mye tid i studio med bandet og etter hvert engasjerte seg som medprodusent. Med ham på laget ble det også mulig å booke studiomusikere og korister med erfaring fra jobber for store navn som Quincy Jones og Madonna. Albumet ble mixet av Motown-produsenten Cal Harris. Det vakte en viss oppsikt hjemme i Norge at et totalt ukjent band hadde fått med seg et så Grammyspekket stjernelag.

Det selvtitulerte debutalbumet kom ut i november 1991 til blandede kritikker og ikke spesielt gode salgstall. Bandet opptrådte på TV og radio, og gjorde en rekke konserter lokalt og på Østlandet. Høydepunktene var gjesteopptreden med Andraé Crouch i Oslo Spektrum, Amnesty-turné, og TV-opptreden på For galleriet.

Atle Hundsnes var fast session-musiker på keyboard, og Hilde Solvang, Anne Berit Bryn, Line Sookermany, Sissel Riis og Astrid Kloster Særvoll var blant konsertkoristene. 

I 1992 ble trommis Frode Larsen erstattet med Bjarte Paul Tjøstheim.

Bandet ble oppløst i 1993, men gjenforent for en konsert på Hope-festivalen i 2010 med Frode Larsen tilbake bak trommene.

Medlemmer
 Sven Åke Bjerga – keyboard
 Thormod Idsøe – gitar
 Edmund Rossland – bass
 Frode Fikstvedt Larsen – trommer
 Jim Jacobsen – vokal

 Tidligere medlemmer 
 Oddvar Vik – bass (1989–1991)
 Bjarte Paul Tjøstheim – trommer (1992–1993)
 Frode Fikstvedt Larsen – trommer (1989–1992)

 Medvirkende musikere 

 Atle Hundsnes – keyboard, live

Diskografi

 Album 
1991: Home By the C (MTG)

 Referanser 

Kategori:Norske rockegrupper
Kategori:Band etablert i 1989
Kategori:Kristenrockgrupper